*NACRT*

Na temelju Zakona o poticanju razvoja malog gospodarstva ("Narodne novine", broj 29/02, 63/07, 53/12, 56/13 i 121/16) i članka 60. stavak 1. podstavak 1. Statuta Grada Nove Gradiške ("Novogradiški glasnik", broj 1/18) te na prijedlog Povjerenstva za provedbu Programa poticanja malog i srednjeg poduzetništva na području grada Nove Gradiške GRADONAČELNIK GRADA NOVE GRADIŠKE donosi

Program

poticanja razvoja poduzetništva na području Grada Nove Gradiške za 2020.

**I. OPĆI UVJETI**

**Članak 1.**

Ovim Programom poticanja razvoja poduzetništva na području Grada Nove Gradiške za 2020. (u daljnjem tekstu: Program) utvrđuju se opći uvjeti, kriteriji i postupak dodjele bespovratnih potpora Grada Nove Gradiške (u daljnjem tekstu: Grada) za poticanje razvoja poduzetništva, te obveze korisnika potpore.

**Članak 2.**

Ciljevi ovog Programa su povećanje broja gospodarskih subjekata, smanjenje financijskih izdataka poduzetnika, poticanje razvoja poduzetničkih sposobnosti i boljeg informiranja te podizanje razine poduzetničkih usluga uz rast zaposlenosti. Program se odnosi na obrtnike, mikro i male poduzetnike.

**Članak 3.**

Korisnici potpora po ovom Programu mogu biti postojeći i novi mikro i mali poduzetni (sukladno zakonu kojim se uređuje poticanje razvoja malog gospodarstva), koji su u cijelosti u privatnom vlasništvu a posluju i imaju registrirano sjedište na području Grada izuzev trgovačkih društava kojima je Grad osnivač ili ima vlasnički udio u temeljnom kapitalu, te oni koji nisu u radnom odnosu kod drugih poslodavaca.

**Članak 4.**

Potpore koje se dodjeljuju po ovom Programu dodjeljuju se sukladno pravilima EU o pružanju državne potpore propisanim Uredbom Komisije (EZ) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (SL EU, L352 od 24.12.2013.) (u daljnjem tekstu: Uredba). Korisnici potpore ne mogu biti gospodarski subjekti iz sektora koji su Uredbom navedeni kao iznimke.

Potpore male vrijednosti koje su odobrene prema Uredbi komisije br. 1407/2013 Sukladno članku 3. Uredbe ukupan iznos potpora male vrijednosti koji je dodijeljen jednom poduzetniku ne smije prijeći iznos od 200.000,00 EUR tijekom razdoblja od tri fiskalne godine Navedena gornja granica se primjenjuje bez obzira na oblik potpore male vrijednosti ili cilj koji se namjerava postići te neovisno o tome da li se potpora koju dodjeljuje država članica u cijelosti ili djelomično financira iz sredstava koja su podrijetlom iz Europske unije.

Grad kao davatelj potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi, a svaki korisnik potpore u obvezi je prilikom predaje zahtjeva predati ispunjen, potpisan i ovjeren obrazac pod nazivom Izjava o korištenim državnim potporama male vrijednosti (OBRAZAC IZJ).

Korisnik potpore mora imati najmanje jednog (1) zaposlenog na neodređeno vrijeme, uključujući vlasnika/cu.

Korisnik potpore koji je u sustavu PDV-a ne ostvaruje pravo na povrat PDV-a kao prihvatljivog troška za potpore iz ovog Programa, sukladno tome podnositelj zahtjeva je dužan dostaviti potvrdu nadležne Porezne uprave da nije u sustavu PDV-a. Sve zakonom regulirane pristojbe nisu prihvatljiv trošak.

Korisnici ovoga Programa ne mogu biti subjekti navedeni u članku 3. ovog Programa ako imaju dospjelih nepodmirenih dugovanja prema Gradu te društvima u većinskom vlasništvu Grada, ako imaju dospjelih nepodmirenih dugovanja s osnova javnih davanja o kojima službenu evidenciju vodi Porezna uprava, ako su u postupku predstečajne nagodbe, stečaja, likvidacije, čiji vlasnik ili suvlasnik ima drugu tvrtku ili obrt koji je u postupku predstečajne nagodbe, stečaja, likvidacije.

Temeljem ovog Programa pojedinom korisniku može se u jednoj kalendarskoj godini odobriti više vrsta potpora do najvišeg ukupnog iznosa od 30.000,00 kuna, izuzev ukupnog iznosa potpora koje se odnose na Mjeru 2. članka 7. ovog Programa. Jedna mjera ne isključuje drugu.

Korisnici iz čl. 3. Ovog Programa za Mjeru 2. mogu podnijeti zahtjev za potporu za zapošljavanje osoba koje nemaju stalno prebivalište na području Grada Nove Gradiške, uz uvjet, da su druge općine s područja za koje vodi evidenciju Hrvatski zavod za zapošljavanje, Područna služba Slavonski Brod Ispostava Nova Gradiška ,svojim općim aktima kojima reguliraju Programe poticaja razvoja poduzetništva i zapošljavanja, osigurale reciprocitet prava u odnosu na osobe sa stalnim prebivalištem na području Grada Nove Gradiške.

Deficitarne djelatnosti po ovom Programu (M/Ž): zavarivač, bravar, monter, obrađivač rezanjem i odvajanjem materijala, vozač motornih vozila, zidar, monter suhe gradnje, kuhar, mesar, pekar, slastičar/ka, automehaničar/ka, autoelektričar/ka, automehatroničar, instalater grijanja i klimatizacije, plinoinstalater, vodoinstalater, autolimar, autolakirer, krojač, tapetar, alatničar, armirač, elektroinstalater, elektroničar-mehaničar, fasader, instalater kućnih instalacija, klesar, keramičar – oblagač, krovopokrivač i izolater, ličilac – soboslikar, podopolagač, staklar, tesar, tokar, stolar, tapetar, limar, elektromehaničar, strojobravar, urar i postolar .

Članak 5.

Za provedbu ovog Programa u Proračunu Grada za 2020. osigurana su sredstva na stavkama Tekući projekt T101501 POTICANJE MALOG I SREDNJEG PODUZETNIŠTVA i Tekući projekt T101502 POTICANJE ZAPOŠLJAVANJA.

Članak 6.

Za pravdanje namjene potrebno je dostaviti račun/e s oznakom korisnika te specificiranim stavkama troška, a za uređenje poslovnog prostora i fotodokumentaciju kroz izvođenje radova, presliku obavijesti Državnog zavoda za statistiku o razvrstavanju korisnika (poslovnog subjekta) prema NKD-u. odnosno drugi vjerodostojni dokaz koji ukazuje na pretežito obavljanje djelatnosti. Za priložene račune za opremu, radove / usluge iz inozemstva obvezno je priložiti kratak opis na hrvatskom jeziku. Uz račune prilaže se i izvod sa žiro računa kojima se dokazuje izvršeno plaćanje.

Plaćanje gotovinom, nalog za plaćanje, kompenzacija i cesije nisu prihvatljivi dokazi o izvršenom plaćanju.

Najniži iznos pojedine stavke po računu koji se uzima u obzir je 200,00 kn.

Članak 7.

II. OPIS MJERA I KRITERIJI DODJELE POTPORA

**Mjera 1. Potpore novoosnovanim tvrtkama/ obrtima-potpore poduzetnicima**

**početnicima koji prvi put otvaraju trgovačko društvo ili obrt**

Korisnici: Obrtnici i poduzetnici - početnici koji prvi put otvaraju obrt ili trgovačko društvo ili imaju prvi put otvoren obrt ili trgovačko društvo koje ne posluje duže od 6 mjeseci do datuma predaje zahtjeva, a koji posluju i imaju registrirano sjedište na području Grada, te imaju 1 zaposlenog na neodređeno vrijeme, uključujući i vlasnika/cu.

Namjena: Potpore se dodjeljuju za sljedeće namjene: izradu poslovnih planova/investicijskih programa,nabavu informatičke opreme i poslovnog softvera, ishođenje dokumentacije potrebne za otvaranje obrta ili trgovačkog društva, nabavku opreme za osnovnu djelatnost obrta ili trgovačkog društva, uređenje poslovnog prostora (građevinski, instalacijski i radovi unutrašnjeg uređenja), izrada web stranice te tiskanje promotivnih materijala, dopunska poduzetnička izobrazba vezana uz osnovnu djelatnost i informatičko obrazovanje.

Iznos: Jednokratno do 70% prihvatljivih dokumentiranih troškova, a najviše do 12.000,00 kuna po korisniku za navedene deficitarne djelatnosti i djelatnosti razvrstane prema Nacionalnoj klasifikaciji djelatnosti 2007. u području C-PRERAĐIVAČKA INDUSTRIJA, osim Skupine 11.00 i 12.00 (Proizvodnja pića i duhanskih proizvoda). Za ostale djelatnosti do 50% a najviše do 5.000,00 kn, do utroška raspoloživih sredstava.

Pojedinom korisniku potpora se može dodijeliti samo jednom. Potpora za ovu Mjeru ne može se odobriti korisnicima koji su po prethodnim Programima Grada koristili poticaj za početak obavljanja registrirane djelatnosti te korisnicima za koje se utvrdi da su, nakon prestanka obavljanja djelatnosti ponovo započeli obavljati registriranu djelatnost unutar roka od 12 mjeseci od dana prestanka.

**Mjera 2. Potpore za novo zapošljavanje i samozapošljavanje**

Pravo na potporu može se ostvariti samo za zapošljavanje radnika koji je prijavljen na Hrvatskom zavodu za zapošljavanje, Područna služba Slavonski Brod Ispostava Nova Gradiška (u daljnjem tekstu: HZZ Nova Gradiška) kao nezaposlena osoba.

Korisnici: Korisnici navedeni u članku 3. Ovog Programa

Namjena: Potpore korisnicima koji novozaposlenu osobu zapošljavaju na puno radno vrijeme, koji nisu u prethodna 3 mjeseca do dana podnošenja smanjivali broj zaposlenih, koji će radni odnos s novozaposlenom osobom zasnovati na najmanje 12 mjeseci i koji su novozaposlenu osobu zaposlili 2020.

Iznos: Jednokratno za svaku novozaposlenu osobu sa stupnjem obrazovanja:

* VŠS i VSS koja se kod korisnika (poslodavca) zapošljava prvi puta na radno mjesto VŠS i VSS struke 10.000,00 kuna.
* SSS , VKV i kv struke koja se kod korisnika (poslodavca) zapošljava prvi puta na radno mjesto SSS i VKV struke 7.000,00 kuna.
* KV i NKV struke koja se kod korisnika (poslodavca) zapošljava prvi puta na radno mjesto KV i NKV struke 5.000,00 kuna.

Pojedinom korisniku potpora se može dodijeliti samo jednom i ima pravo zatražiti potporu za najviše 5 novozaposlenih osoba. U slučaju raskida ugovora o radu koji nije uvjetovan krivnjom radnika ili zahtjevom radnika za sporazumni prekid radnog odnosa prije isteka 12 mjeseci, korisnik je dužan izvršiti povrat primljenih sredstava.

Kontrola na mjestu izvršenja podrazumijeva posjet poslodavcu/korisniku potpore te utvrđivanje zatečenog stanja na temelju uvida te razgovora s poslodavcem i sufinanciranom osobom. Nužno je utvrditi je li sufinancirana osoba zatečena na radnom mjestu te obavlja li poslove u skladu s ugovorom o radu/prijavom na javni poziv, moguća je i kontrola putem poziva sufinanciranoj osobi da se pisano očituje o svom statusu. Tražitelj potpore mora dostaviti potvrdu HZZ-a Nova Gradiška da ne ostvaruje potporu za zapošljavanje temeljem programa mjera za zapošljavanje od strane HZZ-a.

**MJERA 3. Potpore za promociju na sajmovima**

Korisnici: Korisnici navedeni u članku 3. Ovog Programa

Namjena: Potpora se dodjeljuje za izlaganje na domaćim sajmovima i drugim sajamskim manifestacijama kojima se poduzetnicima olakšava uspostavljanje novih kontakata, pronalazak novih poslovnih partnera te pristup do izravne razmjene informacija o proizvodima i uslugama i to za troškove izložbenog prostora, izrada promotivnih materijala (brošura, letaka, kataloga i sl.) i trošak kotizacije nastale nakon 01.siječnja 2020.

Iznos: Iznos potpore do 50% prihvatljivih troškova a najviše do 5.000,00 kuna po korisniku

**MJERA 4. Potpore za nabavu dugotrajne materijalne imovine(nabavu i ugradnju strojeva i opreme) i adaptaciju poslovnog prostora**

Korisnici: Korisnici navedeni u članku 3. Ovog Programa. Korisnici ove mjere ne mogu biti korisnici sredstava iz Mjere 1.

Namjena: Potpora se dodjeljuje za nabavu nove opreme, strojeva, alata, računalne i druge opreme te računalnih programa namijenjenih isključivo za obavljanje pretežite djelatnosti s rokom upotrebe duljim od godine dana te adaptacije prostora namijenjenog isključivo za obavljanje osnovne djelatnosti za koju su poslovni subjekti registrirani sukladno navedenom u obavijest o razvrstavanju poslovnog subjekta prema nacionalnoj klasifikaciji djelatnosti (NKD 2007.). Potpora se ne može koristiti za kupovinu rabljene opreme. Prihvatljivi troškovi nastali nakon 01.siječnja 2020. Neprihvatljivi troškovi su nabava svih vrsta vozila.

Iznos: Najviši iznos potpore do 70% prihvatljivih troškova a najviše do 20.000,00 kuna po korisniku za navedene deficitarne djelatnosti i djelatnosti razvrstane prema Nacionalnoj klasifikaciji djelatnosti 2007. u području C-PRERAĐIVAČKA INDUSTRIJA, osim Skupine 11.00 i 12.00 (Proizvodnja pića i duhanskih proizvoda), za ostale djelatnosti do 50 % a najviše do 5.000,00 kn.

Pojedinom korisniku potpora se može dodijeliti samo jednom.

**MJERA 5. Potpore za stručno obrazovanje, osposobljavanje i usavršavanje zaposlenika**

Korisnici: Korisnici navedeni u članku 3. Ovog Programa.

Namjena: Potpora se dodjeljuje za troškove edukacije odnosno usavršavanja zaposlenika za sufinanciranje troškova sudjelovanja zaposlenika na edukacijama namijenjenih isključivo unapređenju pretežite djelatnosti za prihvatljive troškove nastale nakon 01.siječnja 2020. U cilju osposobljavanja i usavršavanja zaposlenika za stjecanje praktičnih znanja i vještina potrebnih za obavljanje poslova određenog radnog mjesta. Osposobljavaju za specifične programe iz sustava visokih tehnologija, složenijih i poslova više kvalifikacijske razine, te poslova za koje nema programa obrazovanja u okviru redovitog školovanja.

Iznos: Iznos potpore do 50% prihvatljivih troškova a najviše do 10.000,00 kuna po korisniku za navedene deficitarne djelatnosti i djelatnosti razvrstane prema Nacionalnoj klasifikaciji djelatnosti 2007. u području C-PRERAĐIVAČKA INDUSTRIJA, osim Skupine 11.00 i 12.00 (Proizvodnja pića i duhanskih proizvoda), za ostale djelatnosti do 50 % a najviše do 5.000,00 kn.

Korisnici ove mjere ne mogu biti korisnici sredstava iz Mjere 1.

**MJERA 6.** **Sufinanciranja kamata na kreditne programe HAMAG-BICRO-a** i **troškova usluga izrade prijava poduzetnika za ESIF ZAJMOVE**

Korisnici: sukladno javnom pozivu **HAMAG-BICRO-a**

Namjena: Sufinanciranje kamata na odobrene zajmove od 0,5 % - 1,5% i sufinanciranje troškova izrade Prijava za ESIF zajmove, iznos odobrene potpore za sufinanciranje troškova izrade Prijava za ESIF zajmove po jednom poduzetniku - korisniku koji je u sustavu PDV-a iznosi 2.500 kuna., a za poduzetnike – korisnike koji nisu u sustavu PDV-a iznosi 2.500,00 kn uvećan za PDV.

**III. POSTUPAK DODJELE POTPORA**

Članak 8.

Bespovratne novčane potpore koje su predmet ovog Programa dodjeljuju se temeljem provedenog postupka i kriterijima propisanim ovim Programom, odnosno Javnog poziva poduzetnicima za dodjelu potpora za razvoj poduzetništva Grada, kojeg raspisuje gradonačelnik Grada.

Zahtjevi za dobivanje potpora iz ovog Programa, sa popratnom dokumentacijom, ovisno o mjeri, dostavljaju se na posebnom obrascu zahtjeva Upravnom odjelu za komunalne djelatnosti, (u daljnjem tekstu: Odjel), koji je zadužen i provodi postupak dodjele potpora iz ovog Programa, te se rješavaju prema redoslijedu prispijeća i do iskorištenja sredstava. Nepotpuni zahtjevi se ne razmatraju. Odjel može zatražiti od podnositelja zahtjeva dodatnu dokumentaciju, kako bi se dokazalo ispunjavanje uvjeta za dodjelu potpora utvrđenih ovim Programom.

Odjel nakon provjere dostavljene dokumentacije, zahtjeve sa popratnom dokumentacijom upućuje Povjerenstvu za provedbu programa poticaja malog i srednjeg poduzetništva Grada Nove Gradiške (u daljnjem tekstu:Povjerenstvo). Povjerenstvo dostavlja Gradonačelniku prijedlog Zaključka o dodjeli potpore na razmatranje i donošenje. Gradonačelnik donosi odluku o dodjeli potpore. Po donošenju Odluke, Odjel obavještava korisnika o dodijeljenoj potpori male vrijednosti. Odobrena novčana sredstva doznačuju se na IBAN račun korisnika gradske potpore odnosno podnositelja zahtjeva u roku od 30 dana od dana donošenja Odluke o dodjeli potpore i potpisa Ugovora.

Nije dopušteno dvostruko financiranje aktivnosti i iz drugih programa ili sustava financiranja iz javnih sredstava

**IV. PRIJELAZNE I ZAVRŠNE ODREDBE**

Članak 9.

Korisnik potpore je dužan omogućiti davatelju potpore kontrolu namjenskog utroška dobivene potpore i dostaviti Izvješće o namjenskom utrošku sredstava. Grad ima pravo obaviti neposredni nadzor, a da o tome nije dužan prethodno obavijestiti korisnika. Korisnik podnosi izvješće o namjenskom utrošku odobrenih sredstava na propisanom obrascu dostupnom na internetskoj stranici Grada na adresi [www.novagradiska.hr](http://www.novagradiska.hr). Ukoliko je korisnik gradske potpore priložio netočnu dokumentaciju ili prijavljeno stanje u zahtjevu i dokumentaciji ne odgovara njegovom stvarnom stanju podnositelj zahtjeva dobivena sredstva za tu godinu mora vratiti u Proračun Grada, te će biti isključen iz svih potpora Grada u narednih 5 godina.

Članak 10.

Ovaj Program stupa na snagu danom donošenja i biti će objavljen na web stranici Grada.

**REPUBLIKA HRVATSKA**

**BRODSKO-POSAVSKA ŽUPANIJA**

**GRAD NOVA GRADIŠKA**

**GRADONAČELNIK**

KLASA:023-05/20-03/01

URBROJ: 2178/15-02-20-03

Nova Gradiška,\_\_\_\_\_\_\_2020.

**GRADONAČELNIK**

Vinko Grgić. dipl.ing.arh

**. prosinca 2007adruga**